Disebo o rata dintho tse ntle le tse amohelang setjhabeng sa tikoloho ena ya habo; o rata ha Molefi a ka nyala Montsheng hobane Montsheng o tadingwa e le karolo ya tikoloho ena; o holetse sebakeng sena, o a hlompha, o a rateha. Ke ngwanana wa Mosotho e motle ya amohelehang (Takadimane o mo tshwantshisa le taemane kapa kgauta) ho bohle. Ha Molefi a nyahlatsa morero wa ho nyala Montsheng, Disebo o lwana ya kgumamela; o bontsha Molefi kamoo ketso ena ya hae e tlang ho tlotlolla le ho tlosa seriti sa lelapa labo kateng (tlhompho) esita le kamoo ketso ena (ya Molefi) e tlang ho heletsa sekgotsi (kgotso) se neng se se se qadile dipakeng tsa lelapa labo Montsheng le labo. Ho a bonahala ha ho le jwalo hore botho (semelo) bona ba Disebo bo roteditse kgohlano e neng e se e ntse e kunkela ho Molefi. Re bona kgohlano ena e tshwara lelakabe hamorao ha Disebo a bolella Molefi hore Montsheng o se a nyetswe ke titjhere mme ba iphelela ka kgotso.